recursal/SuperWikiNEXT-32B huggingface dataset:
Το **Άστρον** ήταν σοβιετικό διαστημικό τηλεσκόπιο το οποίο στάλθηκε στο διάστημα με πύραυλο Πρότον το 1983. Διέθετε όργανα για παρατηρήσεις στον χώρο της αστροφυσικής. Παρέμεινε λειτουργικό για έξι χρόνια όντας εκείνη την περίοδο το μεγαλύτερο διαστημικό τηλεσκόπιο υπεριώδους ακτινοβολίας. Επικεφαλής του προγράμματος ήταν ο Alexander Boyarchuk.

Περιγραφή
---------

Το Άστρον ήταν δημιούργημα του Παρατηρητηρίου Αστροφυσικής της Κριμαίας και του Σχεδιαστικού Γραφείου Λαβότσκιν. Επιστήμονες των δύο ιδρυμάτων τιμήθηκαν με το Κρατικό Βραβείο της ΕΣΣΔ για την εργασία τους πάνω στο διαστημικό τηλεσκόπιο.

Τα κυριότερα όργανα παρατήρησης της διαστημοσυσκευής ήταν ένα τηλεσκόπιο υπεριώδους ακτινοβολίας των 80 cm, το οποίο ανέπτυξαν από κοινού η ΕΣΣΔ και η Γαλλία, καθώς και ένα φασματοσκόπιο ακτίνων Χ. Μπορούσε να κάνει παρατηρήσεις στο φάσμα των 150-350 nm.

Αποστολή
--------

Εκτοξεύτηκε στις 23 Μαρτίου 1983 (12:45:06 UTC) και τέθηκε σε περιγήινη τροχιά με απόγειο 185.000 km ώστε να είναι δυνατές οι παρατηρήσεις έξω από την σκιά της Γης καθώς και τις Ζώνες Βαν Άλεν. Από τις σημαντικότερες παρατηρήσεις του Άστρον ήταν αυτή του σουπερνόβα SN 1987A στο διάστημα 4-12 Μαρτίου 1987, καθώς και του Κομήτη του Χάλεϋ τον Δεκέμβριο του επόμενου έτους. Χάρη στα δεδομένα που συλλέχθηκαν, Σοβιετικοί επιστήμονες κατάφεραν να αναπτύξουν μοντέλο για την κόμη που περιβάλει τον κομήτη αυτό.

Δείτε επίσης
------------

* Διαστημικό τηλεσκόπιο Γκρανάτ

Παραπομπές
----------

1. ↑  J. McDowell. «Jonathan McDowell's launchlog». *Jonathan's Space Home Page*. Ανακτήθηκε στις 23 Αυγούστου 2009.
2. ↑  «Spectr-UF Project History» (στα Ρωσικά). Αρχειοθετήθηκε από το πρωτότυπο στις 25 Οκτωβρίου 2004. Ανακτήθηκε στις 18 Σεπτεμβρίου 2015. CS1 maint: Unfit url (link)
3. ↑  «Alexander Boyarchuk» (στα Ρωσικά). Αρχειοθετήθηκε από το πρωτότυπο στις 17 Φεβρουαρίου 2012. Ανακτήθηκε στις 23 Αυγούστου 2009.
4. ↑  «The Astron Satellite». NASA/GSFC. 26 Ιουνίου 2003. Αρχειοθετήθηκε από το πρωτότυπο στις 26 Αυγούστου 2009. Ανακτήθηκε στις 23 Αυγούστου 2009.
5. ↑
6. ↑  A.A. Boyarchuk (1987). «Observations on Astron: Supernova 1987A in the Large Magellanic Cloud» (στα ru). *Pis'ma v Astronomicheskii Zhurnal* **13**: 739–743. Bibcode: 1987PAZh...13..739B.
7. 1 2  A.A. Boyarchuk (1986). «A model for the coma of Comet Halley, based on the Astron ultraviolet spectrophotometry» (στα ru). *Pis'ma v Astronomicheskii Zhurnal* **12**: 696–706. Bibcode: 1986PAZh...12..696B.

Βιβλιογραφία
------------

* A.A. Бойарчук (1994). *Астрофизические исследования на космической станции "Астрон"* (στα Ρωσικά). Μόσχα: Nauka.

|  |  |
| --- | --- |
| 

|  |
| --- |
| * Πύλη:Διάστημα
* Πύλη:Αστρονομία
 |

 |
Το **κονσέρν** είναι ένωση επιχειρήσεων τόσο σε οριζόντια όσο και σε κάθετη διάταξη, η οποία διατηρεί τη νομική αυτοτέλεια των συνενούμενων επιχειρήσεων, αλλά οι επιχειρήσεις που συνενώνονται συναποτελούν μια οικονομική ενότητα που συνεπάγεται και ενότητα διοίκησης. Δηλαδή ενώ κατά τη συνένωση διατηρούν τη νομική τους υπόσταση, χάνουν κατά ένα μέρος την οικονομική τους αυτοτέλεια και τη διοκητική τους αυθυπαρξία.
Εδώ η ένωση των επιχειρήσεων είναι συμπαγής, διότι οι συνενούμενες επιχειρήσεις μέσω της ανταλλαγής των μετοχών τους δεσμεύουν αμοιβαία ένα μέρος του κεφαλαίου τους. Αναγκαία λοιπόν προϋπόθεση για να υπάρξει κονσέρν είναι η συνένωση των επιχειρήσεων που έχουν τη μορφή ανώνυμης εταιρίας.

Κατηγορίες κονσέρν
------------------

α) **Οργανικά κονσέρν**. Οσα περιλαμβάνουν ομοειδείς επιχειρήσεις που ανήκουν σε διαδοχικά στάδια του κύκλου παραγωγής και της διάθεσης των αγαθών.

β) **Ανόργανα ή κονσέρν κεφαλαίου**. Οσα περιλαμβάνουν επιχειρήσεις που δραστηριοποιούνται σε διαφορετικούς οικονομικούς κλάδους.

Είδη κονσέρν
------------

α) Κονσέρν αμοιβαίας συμμετοχής κεφαλαίων που συγκροτούνται με την ανταλλαγή μετοχών.

β) Κονσέρν κεφαλαιακής ηγεσίας, στα οποία η ηγέτιδα επιχείρηση διαθέτει την πλειοψηφία του μετοχικού κεφαλαίου των εξαρτημένων επιχειρήσεων.

γ) Τραστ - κονσέρν, στα οποία οι επιχειρήσεις που συγκεντρώνονται, μεταβιβάζουν στην ηγέτιδα επιχείρηση ολόκληρο το μετοχικό τους κεφάλαιο, διατηρώντας όμως τη νομική τους αυτοτέλεια.
Ο **Κώστας Μπεχλιβανίδης** είναι παλαίμαχος ποδοσφαιριστής που διακρινόταν στη θέση του αριστερού οπισθοφύλακα και νυν προπονητής ποδοσφαίρου. Αγωνίσθηκε για δέκα συνεχόμενα χρόνια στον Ιωνικό, του οποίου διετέλεσε και αρχηγός. Ξεπέρασε τις 100 συμμετοχές (συνολικά είχε **108**) στο πρωτάθλημα της Α΄Εθνικής, με τα χρώματα δυο διαφορετικών συλλόγων, εκ των οποίων 15 συμμετοχές με το Αιγάλεω και 93 με τον Ιωνικό. Το 1989 κέρδισε για πρώτη φορά την άνοδο με τον Ιωνικό από τη Β΄Εθνική στην Α΄Εθνική.

Γεννήθηκε στον Πειραιά στις 20 Αυγούστου του 1964 και ξεκίνησε τον αθλητισμό από τους ερασιτέχνες του ΟΣΦΠ. Το Δεκέμβριο του 1983 παραχωρήθηκε για 1,5 έτος σαν δανεικός στον Αιγάλεω Α.Ο. με τον οποίο την πρώτη χρονιά είχε μόλις 1 συμμετοχή στο πρωτάθλημα, αλλά διακρίθηκε ιδιαίτερα στους αγώνες του Κυπέλλου Ελλάδας, όταν εξουδετέρωσε τον Δ. Σαραβάκο και βοήθησε την ομάδα του να προκριθεί στα ημιτελικά, σε βάρος του Πανιωνίου.

Από το καλοκαίρι του 1985 έως το καλοκαίρι του 1995 έπαιξε στον Ιωνικό, σε Α΄ Εθνική (4 σεζόν) και Β΄ Εθνική (6 σεζόν).

Έπειτα από τον τερματισμό της αγωνιστικής του καριέρας ασχολήθηκε με την προπονητική, έχοντας αναλάβει αρκετές ομάδες, κυρίως του Πειραιά και της Ανατολικής Αττικής, όπως τον Αστέρα Βάρης, τον Α.Ο. Μοσχάτου κ.α.

  

Έχει δύο παιδιά ενα αγόρι και ενα κορίτσι και ειναι παντρεμένος.

Παραπομπές
----------

1. ↑  Φύλλο εφημερίδας "ΤΑ ΝΕΑ" 25 Μαΐου 1984, στην αθλητική στήλη, "*Αιγάλεω: Το μυστικό είναι ο Μπεχλιβανίδης*"
2. ↑  *ΒΗΜΑ online: Ο Κώστας Μπεχλιβανίδης νέος προπονητής του Αστέρα Βάρης*

Πηγές
-----

* Διεθνής στατιστική ιστοσελίδα για το παγκόσμιο ποδόσφαιρο
* Νίκος Δημ. Νικολαΐδης, *50 Χρόνια Αιγάλεω", έκδοση δήμος Αιγάλεω, 1998*
**Έγγραφο εθνικότητας** ή **Πιστοποιητικό εθνικότητας** (certificate of registry ή ship's cetificate of registry) ονομάζεται το έγγραφο που χορηγείται όταν ένα πλοίο νηολογηθεί σε ένα λιμένα και αποκτήσει έτσι το δικαίωμα να φέρει τη σημαία της Χώρας που ανήκει ο λιμένας αυτός.

Το έγγραφο εθνικότητας είναι από τα σπουδαιότερα, αν όχι του σπουδαιότερο των εγγράφων του πλοίου αφού αυτό αποδεικνύει αφενός την εθνικότητά του αφετέρου και αυτή την έννοια του πλοίου ως ύπαρξή του. Αποτελεί δημόσιο έγγραφο που εκδίδεται από τον Λιμενάρχη (Νηολόγο) του λιμένα νηολόγησης που περιέχει όλα τα προς διάκριση του πλοίου απαιτούμενα στοιχεία όπως: όνομα πλοίου, είδος (τύπος) αυτού, το Διεθνές διακριτικό σήμα (ΔΔΣ), την χωρητικότητα πλοίου, τις διαστάσεις και το υλικό κατασκευής του, το είδος και την δύναμη της κινητήριας μηχανής ή μηχανών του, τον αριθμό και λιμένα νηολογίου, την κλάση πλοίου και το όνομα του ιδιοκτήτου ή των συνιδιοκτητών με το ποσοστό συμμετοχής εκάστου.

Αν το πλοίο υποστεί μεταρρυθμίσεις κατά το σχήμα, την χωρητικότητα ή κατ΄ οποιονδήποτε άλλο τρόπο, ο ιδιοκτήτης οφείλει να αιτήσει αμέσως την έκδοση νέου εγγράφου εθνικότητας. Νέο έγγραφο εθνικότητας εκδίδεται επίσης σε περίπτωση απώλειας αυτού, βεβαιωμένης όμως ενόρκως από τον Πλοίαρχο, οπότε και στο νέο γίνεται μνεία έκδοσης επί απώλειας προηγουμένου του οποίου η ημερομηνία έκδοσης και ο αριθμός αναφέρονται ρητά στο νέο. Επίσης όταν ένα ελληνικό πλοίο πωληθεί κατά ποσοστό σε άλλον θα πρέπει τούτο να σημειωθεί στο οπίσθιο μέρος του εγγράφου από την αρμόδια Λιμενική Αρχή του λιμένα νηολόγησης.

Δείτε επίσης
------------

* Νηολόγηση
* Νηολόγιο
* Προσωρινό έγγραφο εθνικότητας
Η **Κρατησίκλεια** ήταν βασίλισσα της Σπάρτης χάρη στον γάμο της με τον βασιλιά Λεωνίδα Β΄. Την εποχή που ήταν βασιλιάς ο σύζυγος της έγινε το επίκεντρο κατηγορίας των αντιπάλων του επειδή ήταν ξένη, κάτι αντίθετο με τα Σπαρτιάτικα έθιμα, μετά τον θάνατο του παντρεύτηκε τον Σπαρτιάτη ευγενή Μεγιστώνο. Στην συνέχεια έμεινε γνωστή για την έντονη υποστήριξη απέναντι στον γιο της Κλεομένη Γ΄, όταν ξέσπασε ο Κλεομένειος Πόλεμος κατέφυγε με τους δυο εγγονούς της στην Αλεξάνδρεια για να γίνει όμηρος του συμμάχου του γιου της Πτολεμαίου Γ΄. Ο βασιλιάς της Μακεδονίας Αντίγονος Γ΄ Δώσων νίκησε τον Κλεομένη Γ΄ στην Μάχη της Σελλασίας (222 π.Χ.), ο γιος της κατέφυγε μαζί της στην Αίγυπτο. Ο Πτολεμαίος Γ΄ πέθανε ωστόσο, ο γιος και διάδοχος του Πτολεμαίος Δ΄ Φιλοπάτωρ δεν ήταν φιλικός απέναντι τους και τους έθεσε υπό κράτηση. Αργότερα ο Κλεομένης Γ΄ εξεγέρθηκε ανεπιτυχώς και αυτοκτόνησε (219 π.Χ.), η ίδια με τους εγγονούς της εκτελέστηκαν από τον Πτολεμαίο Δ΄.

Παραπομπές
----------

1. ↑  Ανακτήθηκε στις 2  Οκτωβρίου 2016.
2. ↑  Plutarco, Vite Parallele: Agide, Cleomene

Πηγές
-----

* Plutarco, Vite Parallele: Agide, Cleomene
Η **Έστερσουντ ΦΚ** (σουηδικά: *Östersunds FK*, προφέρεται: [œstɛˈʂɵnd]) είναι επαγγελματικός ποδοσφαιρικός σύλλογος που βρίσκεται στο Έστερσουντ της Σουηδίας. Ιδρύθηκε στις 31 Οκτωβρίου 1996 ως συνεργασία μεταξύ των συλλόγων ΙΦΚ Έστερσουντ και Όπε ΙΦ. Τα χρώματα της ομάδας, που αντανακλώνται και στις φανέλες της, είναι το μαύρο και το κόκκινο.

Διεξάγει τους εντός έδρας αγώνες της στη Γέμτλαντ Αρένα. Από τη δημιουργία της, η ομάδα αγωνίστηκε ως επί το πλείστον στην τρίτη βαθμίδα του σουηδικού ποδοσφαίρου, αλλά το 2013 η Έστερσουντ πέτυχε την άνοδο στο δεύτερο επίπεδο, τη Σούπερεταν, για πρώτη φορά μετά από δύο συνεχόμενες προσπάθειες.

Επιτυχίες
---------

Η τοπική ποδοσφαιρική ομάδα, της μικρής Σουηδικής πόλης, που ιδρύθηκε μόλις το 1996 και το 2017 για την 2η φάση της διοργάνωσης Europa league, απέκλεισε την ομάδα του Π.Α.Ο.Κ. Θεσσαλονίκης.

### Πρωταθλήματα

* **Ντιβίζιον 1 Νόρα**

Πρωταθλήτρια (1): 2012
### Κύπελλα

* **Κύπελλο Σουηδίας**

Κυπελλούχος (1): 2016–17

Παραπομπές
----------

1. ↑  «Sema räds inte stjärntunga ÖFK-lotten». (σουηδικά) *Svenska Dagbladet*. Στοκχόλμη. 11  Δεκεμβρίου 2017. Ανακτήθηκε στις 31  Μαΐου 2021.
2. ↑  «Klubben». ostersundsfk.se. Αρχειοθετήθηκε από το πρωτότυπο στις 1 Μαΐου 2012. Ανακτήθηκε στις 18 Νοεμβρίου 2012.
3. ↑  «Kontaktuppgifter och tävlingar 2013 – Östersunds FK». Ανακτήθηκε στις 20 Ιανουαρίου 2013.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Έστερσουντ ΦΚ** |

* Επίσημος ιστότοπος

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 308301505

 |

 |
Η **Άμεση Δημοκρατία Τώρα!** επίσης γνωστή ως **Αληθινή Δημοκρατία Τώρα!** (στα ισπανικά, όπως *Democracia Real Ya Grecia*) ήταν Ελληνική οργάνωση και κίνημα, αποτελούμενη από απλούς πολίτες, οι οποίοι συμμετείχαν ενεργά στις ελληνικές διαμαρτυρίες του 2011. Το κίνημα ήταν εμπνευσμένο από το ισπανικό κίνημα Αληθινή Δημοκρατία Τώρα, το κίνημα Πραγματική Δημοκρατία Τώρα διοργάνωνε διαδηλώσεις στην Ελλάδα και δημοσίευε τις διαδικασίες των λαϊκών συνελεύσεων στην κεντρική συγκέντρωση στη Πλατεία Συντάγματος.

Το κίνημα ήταν η πρώτη μεγάλη ελληνική πολιτική οντότητα που σχηματίστηκε από πολίτες που δεν υποστήριζαν κανένα από τα παραδοσιακά πολιτικά κόμματα της Ελλάδας. Το κίνημα δεν ήταν κόμμα, αλλά ήταν πλατφόρμα για την ανταλλαγή ιδεών καθώς και τρόπος με τον οποίο τα μέλη της, που είναι γνωστοί ως "αγανακτισμένοι", δείχνουν την αποδοκιμασία τους και την απόρριψη του σημερινού πολιτικού στάτους κβο όπου δύο μεγάλα κόμματα εναλλάσσονται στην εξουσία.

Δείτε επίσης
------------

* Απεργιακές κινητοποιήσεις στην Ελλάδα την άνοιξη του 2010
* Αληθινή Δημοκρατία Τώρα

Παραπομπές
----------

1. ↑  «Αρχειοθετημένο αντίγραφο» Πραγματική Δημοκρατία Τώρα!. www.real-democracy.gr. 24 Μαΐου 2011. Αρχειοθετήθηκε από το πρωτότυπο στις 30 Μαΐου 2011. Ανακτήθηκε στις 27 Μαΐου 2011.
2. ↑  «Αρχειοθετημένο αντίγραφο» Ποιοι είμαστε;. www.real-democracy.gr. Αρχειοθετήθηκε από το πρωτότυπο στις 31 Μαΐου 2011. Ανακτήθηκε στις 27 Μαΐου 2011.
3. ↑  Aris Portosalte. Πνίγηκε στο καπνογόνο και η μαμή της Ιστορίας.... www.skai.gr. Αρχειοθετήθηκε από το πρωτότυπο στις 17 Φεβρουαρίου 2013. Ανακτήθηκε στις 28 Ιουνίου 2011.
Ο **Κώστας Νίκολς** (γενν. 1908) ήταν Έλληνας χορογράφος που γεννήθηκε στο Βουκουρέστι. Υπήρξε επίσης σημαντικός *δάσκαλος* του κλασικού χορού.

Προπολεμικώς εργάσθηκε ως χορευτής στο θέατρο «Ρόξυ» της Νέας Υόρκης και ως χορογράφος στο ρουμανικό Εθνικό Μπαλέτο. Πριν το 1937 εγκαταστάθηκε στην Αθήνα, όπου ίδρυσε ομάδα χορού. Σε αυτή την ομάδα είχε μαθητή τον μετέπειτα γνωστό χορευτή Γιάννη Φλερύ. Το 1939 η ομάδα εξελίχθηκε σε Σχολή Μπαλέτου. Μεταπολεμικώς, το 1946, ο Νίκολς ίδρυσε χορευτικό όμιλο, με τον οποίο πραγματοποίησε περιοδείες στο εξωτερικό. Εκτός αυτού, διετέλεσε χορογράφος της Εθνικής Λυρικής Σκηνής και του Εθνικού Θεάτρου.

Ο Κώστας Νίκολς ήταν και καλλιτεχνικός συνεργάτης σε αθηναϊκές εφημερίδες.

Παραπομπές
----------

1. ↑  Γ. Φλερύ, συνέντευξη στον *Νυχτερινό επισκέπτη* της ΕΡΤ

Πηγές
-----

* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 18 (1972), σελ. 375
Ο **Κορνέλιους Μπέρενμπεργκ** (1634 -1711) ήταν έμπορος και ο ιδρυτής της Τράπεζας Μπέρενμπεργκ.

Βιογραφικό
----------

Ο Κορνέλιους Μπέρενμπεργκ γεννήθηκε το 1634 στο Αμβούργο και ήταν γιος του Χανς Μπέρενμπεργκ και της Adelheid Ruhlant. Μετά το θάνατο του πατέρα του το 1640, ο Κορνέλιους Μπέρενμπεργκ εγκατέλειψε το σχολείο και άρχισε να εργάζεται στον εμπορικό οίκο της οικογένειας, που είχαν αναλάβει τα δυο αδέρφια του και ο θείος του. Τον εμπορικό οίκο Μπέρενμπεργκ είχαν ιδρύσει, το 1590, στο Αμβούργο, ο παππούς του Κορνέλιους, Χανς μαζί με τον αδερφό του Πωλ, που κατάγονταν από την Ολλανδία. Χάρις στις επαφές τους σε όλη την Ευρώπη είχαν καταφέρει να μετατρέψουν σε σύντομο χρονικό διάστημα την επιχείρησή τους σε μια από τις πιο επικερδείς επιχειρήσεις του Αμβούργου.

Ο Κορνέλιους Μπέρενμπεργκ ήταν το πρώτο μέλος της οικογένειας που έγινε τραπεζίτης. Ασχολήθηκε επίσης με τις ασφαλίσεις στις θαλάσσιες μεταφορές. Η οικογένεια Μπέρενμπεργκ ανήκε στην Ένωση των Ασφαλιστών του Αμβούργου και στους ιδρυτές της Commerce Deputation of the Merchants Trading at Sea, που αργότερα έγινε το Chamber of Commerce.

Το 1684 ο Κορνέλιους Μπέρενμπεργκ έγινε το πρώτο μέλος της οικογένειας Μπέρενμπεργκ που έλαβε την υπηκοότητα της πόλης του Αμβούργου. Πέθανε το 1711.

Είχε παντρευτεί την Anna Margaretha Colin και απέκτησε δύο γιους, τον Ρούντολφ και το Γιόχαν.

Πηγή
----

*
Ο **Κωνσταντίνος (Κώστας) Έκτωρ Δημήτριος Μεγήρ**, γεννήθηκε στις 13 Φεβρουαρίου 1959 και είναι Ελληνο-βρετανός οικονομολόγος.

Σπουδές
-------

Αποφοίτησε από το Πανεπιστήμιο του Μάντσεστερ το 1985. Του απονεμήθηκε το βραβείο Ragnar Frisch Medal το 2000 για το άρθρο του "Υπολογίζοντας την προσφορά εργασίας χρησιμοποιώντας φορολογικές μεταρρυθμίσεις" το οποίο συνέγραψε με τους Richard Blundell και Alan Duncan στην επιστημονική επιθεώρηση Econometrica. Ήταν διευθυντής του τμήματος οικονομικών στο University College London από το 2004 έως το 2007. Εξελέγη μέλος της Βρετανικής Ακαδημίας το 2005. Τώρα ο Κώστας Μεγήρ είναι κάτοχος της έδρας οικονομικών Douglas A. Warner III στο πανεπιστήμιο του Yale. Είναι ο πρώτος ακαδημαϊκός ο οποίος διορίστηκε σε αυτήν.

Δημοσιεύσεις
------------

Ο Μεγήρ έχει δημοσιεύσει πάνω από 136 άρθρα τα οποία είναι ευρετηριασμένα εδώ:

* ranging from Labor Economics, Education, Impact evaluation, Advanced Econometrics, etc.

Πηγές
-----

* Αρχειοθετήθηκε 2011-09-30 στο Wayback Machine.
* 
* 

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 42924088
* LCCN: no93039007
* ISNI: 0000 0000 4110 6953
* ORCID: 0000-0003-1412-5376
* GND: 129671177
* SUDOC: 228515289
* MGP: 214056

 |

 |
Το **Κορκούτελι** είναι μια περιοχή στην Επαρχία Αττάλειας στην περιοχή της Μεσογείου Θάλασσας στην Τουρκία, 56 χιλιόμετρα βορειοδυτικά της Αττάλειας.

Δημογραφία
----------

Η επαρχία έχει πληθυσμό 50.430 κατοίκων σύμφωνα με την απογραφή του 2010. Από μόνη της η πόλη έχει 20.508 κατοίκους. Το Κορκούτελι έχει 6 δήμους (Μπόζοβα, Μπουγιούκιοϊ, Τσομακλί, Κιουτσούκκιοϊ, Γιελτέν και Γιεσιλγιάιλα) και 47 χωριά. 

Κορκούτελι; Ανατολική θέα της πόλης από το φράγμα.
Κορκούτελι; το Tarihi Hamam ("ιστορικό Haman") λουτρό από την εποχή Seljuq, 13ου αιώνα.
Το Κορανικό σχολείο του Κορκούτελι, που χτίστηκε στις αρχές του 13ου αιώνα υπό τον σουλτάνο Kai Kobad I.

Παραπομπές
----------

1. 1 2  *GEOnet Names Server*. 11  Ιουνίου 2018. 11849106.
2. ↑  Statistical Institute[*νεκρός σύνδεσμος*]

Εξωτερικοί σύνδεσμοι
--------------------

* The Antalya governorate
Ο **Κολώτης ο Λαμψακηνός** (ή **Κωλώτης**, περ. 320 – μετά το 268 π.Χ.)) ήταν αρχαίος Έλληνας επικούρειος φιλόσοφος από τη Λάμψακο, ένας από τους διασημότερους στην εποχή του μαθητές του ίδιου του Επικούρου.

Ο Κολώτης συνέγραψε ένα έργο με τίτλο *ὅτι κατὰ τὰ τῶν ἄλλων φιλοσόφων δόγματα οὐδὲ ζῆν ἐστιν*, προκειμένου να αποδείξει το του τίτλου, δηλαδή το «ότι είναι αδύνατο ακόμα και να ζήσει κάποιος σύμφωνα με τα δόγματα των άλλων φιλοσόφων» (εκτός του Επικούρου φυσικά). Αυτό το έργο αφιερώθηκε από τον ίδιο στον βασιλιά Πτολεμαίο Β΄ τον Φιλάδελφο. Αιώνες αργότερα, ο Πλούταρχος έγραψε δύο έργα ειδικά για να ανατρέψει τα επιχειρήματα αυτού του έργου: το υπό μορφή διαλόγου *Ὅτι οὐδὲ ἡδέως ζῆν ἔστιν κατ’ Ἐπίκουρον* («Για το ότι είναι αδύνατο να ζει κάποιος ευχάριστα με τον τρόπο που διδάσκει ο Επίκουρος») και το δοκίμιο *Πρὸς Κολώτην* (δηλ. «Κατά του Κολώτη»), που περιλαμβάνεται στα *Ηθικά* του. Σύμφωνα με τον Πλούταρχο, ο Κολώτης ήταν έξυπνος άνθρωπος, αλλά ματαιοδοξος, δογματικός και μη ανεκτικός. Ο Κολώτης επιτέθηκε βίαια κατά της φιλοσοφίας του Σωκράτη, του Πλάτωνα και άλλων μεγάλων φιλοσόφων. Υπήρξε ένας από τους πιο αγαπημένους μαθητές του Επικούρου, ο οποίος συνήθιζε να τον αποκαλεί στοργικά *Koλωτάρα* και *Koλωτάριo*. Και πάλι ο Πλούταρχος αναφέρει ότι ο Κολώτης, μόλις άκουσε τον λόγο του Επικούρου περί της φύσεως των πραγμάτων, γονάτισε μπροστά του και τον ικέτευσε να τον καθοδηγήσει.

Ως προς τις απόψεις του, ο Κολώτης πίστευε ότι είναι ανάξιο της φιλαλήθειας ενός φιλοσόφου το να χρησιμοποιεί μύθους κατά τη διδασκαλία του, μια γνώμη με την οποία διαφωνούσε ο Κικέρων.

Κανένα έργο του Κολώτη δεν εχει διασωθεί, ωστόσο κάποια αποσπάσματα δύο έργων του ανακαλύφθηκαν στη Βίλα των Παπύρων στο Ερκολάνο. Τα έργα στα οποία ανήκουν αυτά τα αποσπάσματα είναι το *Κατά του «Λύσιδος» του Πλάτωνος* και το *Κατά του «Ευθυδήμου» του Πλάτωνος*.

Παραπομπές
----------

1. ↑  Dorandi 1999, σελ. 51.
2. ↑  Πλουτάρχου *Essays and Miscellanies*
3. ↑  Κικέρωνος *On The Commonwealth*, vi. 7
4. ↑  PHerc. 208
5. ↑  PHerc. 1032

Πηγές
-----

* Dorandi, Tiziano (1999). «Chapter 2: Chronology». Στο: Algra, Keimpe· και άλλοι. *The Cambridge History of Hellenistic Philosophy*Δωρεάν πρόσβαση υπoκείμενη σε περιορισμένη δοκιμή, συνήθως απαιτείται συνδρομή. Cambridge: Cambridge University Press. σελ. 51. ISBN 9780521250283.
* Smith, William (επιμ.): *Dictionary of Greek and Roman Biography and Mythology*, Βοστώνη 1867

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 506149294081180520185
* LCCN: n89618464
* ISNI: 0000 0000 5823 5604
* GND: 102385475
* BIBSYS: 95000900

 |

 |
Η **Άλκη Γουλιμή** (1926 – 2000) ήταν Ελληνίδα συγγραφέας. Ήταν μία από τις πρώτες συγγραφείς που ασχολήθηκαν με την παιδική λογοτεχνία στη μεταπολεμική περίοδο. Χρησιμοποιούσε το ψευδώνυμο *Ειρήνη Λαχούρη*.

Βιογραφικά στοιχεία
-------------------

Γεννήθηκε το 1926 στην Αθήνα και ήταν κόρη του Κωνσταντίνου Γουλιμή και της Ειρήνης Πράτσικα. Από την πλευρά του πατέρα της καταγόταν από παλιά πολιτική οικογένεια του Μεσολογγίου ενώ από την πλευρά της μητέρας της από την πατρινή οικογένεια Πράτσικα. 

Πραγματοποίησε σπουδές ξένων γλωσσών ενώ άρχισε από μικρή ηλικία να ασχολείται με τη λογοτεχνία. Συνεργάστηκε με διάφορα περιοδικά, δημοσιεύοντας της μελέτες της στις αντίστοιχες παιδικές στήλες. Μεταξύ αυτών ήταν τα *Ταχυδρόμος*, *Η Διάπλασις των Παίδων*, *Κόσμος της Ελληνίδος*, και άλλα. Η πρώτη της εμφάνιση στα γράμματα έγινε το 1954 με κείμενα της σε περιοδικά για παιδιά, ενώ το 1956 υπήρξε συνεργάτιδα στην εκπομπή «Ώρα του Παιδιού» του Εθνικού Ιδρύματος Ραδιοφωνίας. Υπήρξε ιδρυτικό μέλος του Κύκλου του Ελληνικού Παιδικού Βιβλίου, του ελληνικού κλάδου της Διεθνούς Οργάνωσης Παιδικού και Νεανικού Βιβλίου και της Ελληνικής Εταιρείας Λογοτεχνών, μεταξύ άλλων. 

Απεβίωσε στις 29 Αυγούστου 2000 στην Αθήνα.

Εργογραφία
----------

Έγραψε κυρίως παραμύθια και παιδικά μυθιστορήματα, ενώ ασχολήθηκε επίσης με μεταφράσεις έργων από τα γερμανικά και τα γαλλικά. Ακόμη, έργα της μεταφράστηκαν σε άλλες γλώσσες. Μερικά έργα της έχουν βραβευθεί με επαίνους και βραβεία. Μεταξύ αυτών βραβεία από τη Γυναικεία Λογοτεχνική Συντροφιά, το Υπουργείο Πολιτισμού, το διεθνές βραβείο Άντερσεν και την Ελληνική Εταιρεία Χριστιανικών Γραμμάτων. Μερικά από τα σημαντικότερα έργα της είναι τα εξής:

* *Το μυστικό του κόκκινου σπιτιού*, 1960
* *Ο χαμένος θησαυρός*, 1962
* *Οι δυο άγκυρες*, 1963
* *Ο μυστηριώδης επισκέπτης*, 1966
* *Ο χρυσαφένιος κρίνος*, 1968
* *Η σοφή Ασπασώ*, 1970
* *Η εξαφάνιση του Ανταίου*, 1974
* *Τα παραμύθια της μανούλας*, 1980
* *Μια φορά κι έναν καιρό, άλλοτε και τώρα*, 1981
* *Ο κήπος του Αγγελάκη*
* *Η ακατάδεχτη πεταλούδα*
* *Οι τρεις φίλοι*
* *Η Αργοναυτική εκστρατεία*
* *Τα άγρια ζώα και τα παιδιά τους*

Παραπομπές
----------

1. ↑  archive.in.gr/news/2000/polit/p\_aug06.htm. Ανακτήθηκε στις 23  Σεπτεμβρίου 2015.
2. ↑  www.rizospastis.gr/story.do?id=414090. Ανακτήθηκε στις 23  Σεπτεμβρίου 2015.
3. 1 2  «Γουλιμή, Άλκη». *www.ygeiaonline.gr*. Εγκυκλοπαίδεια Δομή. Ανακτήθηκε στις 12 Σεπτεμβρίου 2018.
4. 1 2  Σίνου, Κίρα. «Γουλιμή Άλκη». *vivl-nafpakt.ait.sch.gr*. Παπαχαραλάμπειος Δημόσια Κεντρική Βιβλιοθήκη Ναυπάκτου. Αρχειοθετήθηκε από το πρωτότυπο στις 9 Αυγούστου 2016. Ανακτήθηκε στις 12 Σεπτεμβρίου 2018.
5. ↑  «Φτωχότερη η παιδική λογοτεχνία». *Ριζοσπάστης*: σελ. 23. 31 Αυγούστου 2000.. Ανακτήθηκε στις 12 Σεπτεμβρίου 2018.

Εξωτερικοί σύνδεσμοι
--------------------

* Άλκη Γουλιμή στον *Πανδέκτη*, του Εθνικού Ιδρύματος Ερευνών.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 254446665
* **ΕΒΕ**: 17156
* **BiblioNet**: **12440**
* NDL: 00441428

 |

 |
Η Κοτύλη με αύξοντα αριθμό 106 στη συλλογή του Αρχαιολογικού Μουσείου Άνδρου διατηρείται αποσπασματικώς.

Διακόσμηση
----------

Μεταξύ των λαβών έχει κεντρική μετώπη με δύο πουλιά που μαλλώνουν για ένα σκουλήκι. Πλαισιώνεται από ομάδες κάθετων γραμμών και μετώπες διπλών πελέκων. Στο σώμα του αντικειμένου έχουμε οριζόντιες γραμμές.

Προέλευση
---------

Είναι Κορινθιακής προέλευσης της Υστερογεωμετρικής περιόδου (750-720 π.Χ)

Παραπομπές
----------

1. ↑  Αλέξανδρος Καμπίτογλου, Αρχαιολογικό Μουσείο Άνδρου, Αθήνα,1981,σελ.54
2. ↑  Αλέξανδρος Καμπίτογλου, Αρχαιολογικό Μουσείο Άνδρου, Αθήνα,1981,σελ.54

Πηγές
-----

* Αλέξανδρος Καμπίτογλου, Αρχαιολογικό Μουσείο Άνδρου, Αθήνα,1981
Η **Άρτεμις Γουνάκη** (*Artemis Gounaki*, Μόναχο, 7 Απριλίου 1967) είναι Ελληνογερμανίδα συνθέτρια και τραγουδίστρια. Τράβηξε τα φώτα της δημοσιότητας από τις εμφανίσεις της σε τηλεοπτικά προγράμματα, στα οποία δούλεψε ως vocal coach και ως κριτής. Ο πατέρας της γεννήθηκε στη Κρήτη. Ζει στο Μόναχο στην Αθήνα και στη Κρήτη. Έχει ένα γιο.

Βιογραφία
---------

Η Άρτεμις Γουνάκη είναι δημοφιλής vocal coach από διάφορους κύκλους της τηλεοπτικής εκπομπής Popstars στη γερμανική, ελληνική και ελβετική τηλεόραση, και βοηθά συγκροτήματα και τραγουδιστές να βελτιώσουν τις φωνές τους. Έχει δουλέψει ως φωνητική παραγωγός στα συγκροτήματα: Bro'Sis Preluders,Nu Pagadi, Overground, H-Blockx και Guano Apes). Τραγουδούσε, έγραφε και συνέθετε για το συγκρότημά της το Illegal Aliens, μαζί με τον Μάρκο Μίννεμαν, ο οποίος ήταν ο πρώην σύζυγός της. Το συγκρότημα διαλύθηκε το 2001, όταν ο Μίννεμαν και η Γουνάκη πήραν διαζύγιο. Πολλά από τα συγκροτήματα έβγαλαν δίσκους, οι οποίοι έγιναν χρυσοί και πλατινένιοι στη Γερμανία. Επίσης, η Άρτεμις υποστηρίζει με vocal training τους φιναλίστες και τους νικητές των Popstars στην Ελβετία και στην Ελλάδα.

Αλλά, η δουλειά της δεν περιορίστηκε στα τηλεοπτικά σόου, είχε συνεργαστεί με πολλούς καλλιτέχνες πριν δουλέψει στα Popstars. Το 2003 πήγε στην Αθήνα για να γίνει vocal coach του ελληνικού Popstars και για να δουλέψει στη φωνητική παραγωγή του συγκροτήματος Hi-5.

Έχει συνεργαστεί με παραγωγούς μουσικής και μουσικούς όπως με τον Γκρεγκ Μάννινγκ, τον Τόνι Κοττούρα, τον Μαρκ Μόζαρτ, το Λου Μπέγκα, τον Τ. Μ. Στήβενς, τον Leslie Mandoki, τον Uwe Fahrenkrog-Petersen, τον Thorsten Brötzmann και τον Peter Ries. Επίσης, έχει συνεργαστεί με δισκογραφικές εταιρείες όπως με τη Sony BMG, τη Universal Music, και πολλές άλλες.

Το Νοέμβριο του 2005 άρχισε να σπουδάζει αρχιτεκτονική στο Πανεπιστήμιο του Μονάχου και κυκλοφόρησε ένα βιβλίο που είχε γράψει κατά τη διάρκεια του διαλείμματος που είχε κάνει (*Ο καθένας μπορεί να τραγουδήσει* ήταν ο τίτλος του βιβλίου) το οποίο κυκλοφόρησε τον Οκτώβριο του 2005.

Τηλεόραση
---------

* 2001 - Popstars/ RTL2 Γερμανία (Bro'Sis)
* 2003 - Popstars/ Mega Ελλάδα (Hi-5)
* 2003 - Popstars "Das Duell"/ PRO Sieben Γερμανία (Preluders, Overground)
* 2004 - Eurostar/ ΝΕΤ Ελλάδα (Σάκης Ρουβάς)
* 2004 - Popstars "Jetzt Oder Nie"/ PRO Sieben Γερμανία (Nu Pagadi)
* 2005 - Die Burg/ PRO Sieben Γερμανία
* 2005 - Kika Live/ KI.KA Γερμανία
* 2006/2007 - Musicstar/ SF1 Ελβετία

Βιβλία
------

* *Singen? Kann Jeder!* (Ο καθένας μπορεί να τραγουδήσει), Schwarzkopf & Schwarzkopf Verlag, 2005, ISBN 3-89602-680-1

Εξωτερικοί σύνδεσμοι
--------------------

* Επίσημη Ιστοσελίδα
* Artemis Gounaki Official MySpace Site
* Literature from and about Artemis Gounaki in German card index of German National Library [*νεκρός σύνδεσμος*]
* Vocal coaching on the official MusikStar webpage Αρχειοθετήθηκε 2007-09-26 στο Wayback Machine.
* Artemis on Ki.KA

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 3579714
* **Europeana**: agent/base/6646
* ISNI: 0000 0000 2592 9749
* GND: 130412627
* MusicBrainz: b387636a-f8e0-435b-9382-d6168dfa4444

 |

 |
Ο **Κώστας Αλεξανδρίδης** (1945 - 2013) ήταν Έλληνας δικηγόρος και διαιτητής ποδοσφαίρου, που διετέλεσε πρόεδρος της Ελληνικής Ποδοσφαιρικής Ομοσπονδίας (ΕΠΟ), της Ομοσπονδίας Διαιτητών Ποδοσφαίρου Ελλάδας (ΟΔΠΕ), καθώς και του Συμβουλίου Επιλογής Διαιτητών Επαγγελματικών Πρωταθλημάτων (ΣΕΔΕΠ).

Βιογραφικό
----------

Γεννήθηκε το 1945 στην Κω, όπου και μεγάλωσε. Ήταν διαιτητής ποδοσφαίρου για πολλά χρόνια, ενώ αποφοίτησε και από τη Νομική Σχολή Αθηνών, ασκώντας στη συνέχεια τη δικηγορία. Δραστηριοποιήθηκε πολιτικά στο ΠΑΣΟΚ ως μέλος του Τομέα Αθλητισμού (ήταν στενός φίλος με τον συντοπίτη του υπουργό Κώστα Σκανδαλίδη).

Από το 1976 έως το 1986 ο Κώστας Αλεξανδρίδης διετέλεσε πρόεδρος της Ομοσπονδίας Διαιτητών Ποδοσφαίρου Ελλάδας (ΟΔΠΕ). Το 1986 ο τότε υφυπουργός Αθλητισμού Σήφης Βαλυράκης τον όρισε πρόεδρο του Συμβουλίου Επιλογής Διαιτητών Επαγγελματικών Πρωταθλημάτων (ΣΕΔΕΠ), θέση στην οποία παρέμεινε για έξι χρόνια, μέχρι το 1992.

Από το 1992 μέχρι το 1999 ήταν ξανά πρόεδρος της ΟΔΠΕ. Στις 22 Ιανουαρίου 2000 εκλέχθηκε πρόεδρος της ΕΠΟ, διαδεχόμενος το φίλο του Σωτήρη Αλημίση που δεν θέλησε να θέσει ξανά υποψηφιότητα. Ηγήθηκε του ψηφοδελτίου της απερχόμενης διοίκησης Αλημίση και διατήρησε στη θέση του γενικού γραμματέα τον Βασίλη Γκαγκάτση. Τον Ιούλιο του 2001 παραιτήθηκε από την προεδρία της ΕΠΟ, και τον διαδέχτηκε ο Γκαγκάτσης.

Από το 2009 ήταν ξανά πρόεδρος της ΟΔΠΕ, θέση που διατήρησε μέχρι το θάνατό του τον Ιανουάριο του 2013, σε ηλικία 68 ετών. Υπέφερε από προβλήματα υγείας τα τελευταία χρόνια της ζωής του, και τελικά απεβίωσε από ανακοπή καρδιάς.

Παραπομπές
----------

1. 1 2
2. ↑
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 19 Οκτωβρίου 2015.
Το **Κομ** (περσικά: قم‎  [ɢom]) είναι η έβδομη μεγαλύτερη μητρόπολη και επίσης η 7η μεγαλύτερη πόλη στο Ιράν. Είναι η πρωτεύουσα της επαρχίας Κομ. Βρίσκεται 140 χιλιόμετρα νότια της Τεχεράνης. Σύμφωνα με την απογραφή του 2016, το Κομ είχε 1.201.158 κατοίκους. Βρίσκεται στις όχθες του ποταμού Κομ. 

Το Κομ είναι ιερή πόλη του σιιτικού Ισλάμ, καθώς εκεί βρίσκεται το ιερό της Φατίμα μπιν Μούσα, αδερφής του ιμάμη Αλί ιμπν Μούσα Ριντά (περσικά: Ιμάμ Ρεζά, 766-818 μ.Χ.). Είναι το μεγαλύτερο κέντρο σιιτικών μελετών στον κόσμο. Είναι σημαντικός τόπος προσκυνήματος για τους Σιίτες και την επισκέπτονται περίπου είκοσι εκατομμύρια πιστοί το χρόνο, κυρίως Ιρανοί αλλά και πολλοί Σιίτες απ'όλο το κόσμο. Το Κομ είναι γνωστό για το τόφι σοχάν (περσικά: سوهان). Θεωρείται σήμα κατατεθέν της πόλης και υπάρχουν 2.000 με 2.500 μαγαζιά που πωλούν Σοχάν.

Το Κομ έχει εξελιχθεί σε ζωντανό βιομηχανικό κέντρο λόγω της εγγύτητάς του με την Τεχεράνη. Είναι περιφερειακό κέντρο διανομής πετρελαίου και πετρελαιοειδών. Επίσης την πόλη διασχίζει ένας αγωγός φυσικού αερίου που ξεκινά από το Μπαντάρ-ε Ανζάλι και διασχίζει την Τεχεράνη. Άλλος ένας αγωγός που μεταφέρει αργό πετρέλαιο από το Κομ καταλήγει στο διυλιστήριο Αμπαντάν στον περσικό Κόλπο. Η οικονομία του Κομ βελτιώθηκε περαιτέρω όταν το 1956 ανακαλύφθηκε πετρέλαιο στο Σαρατζέχ κοντά στο Κομ. Έτσι ανάμεσα στο Κομ και τη Τεχεράνη χτίστηκε μεγάλο διυλιστήριο.

Παραπομπές
----------

1. ↑  ketabnak.com/book/55971/راهنمای-قم#desc\_start.
2. ↑  (Αγγλικά) *GeoNames*. 2005.
3. ↑  www.amar.org.ir/english.
4. ↑  The metropolises of Iran amar.org.ir Retrieved 19 Oct 2018
5. ↑  The largest cities in Iran worldatlas.com Retrieved 21 Oct 2018
6. ↑  The province Qom yjc.ir Retrieved 21 Oct 2018
7. ↑  The biography of Hazrat Ma'sumeh tasnimnews.com Retrieved 4 Oct 2018
8. ↑  Alex Shams (6 December 2018), "On Persian pilgrimages, Pakistanis and Indians reconnect with Iran", *Dawn News*. Retrieved 9 March 2019.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* GND: 4253094-5
* NKC: ge1153433

 |

 |
H **Άλισον Μέιφιλντ** (αγγλ.: Alison Mayfield, 3 Οκτωβρίου 1989, Κάνσας Σίτι, Μιζούρι) είναι Αμερικανίδα αθλήτρια πετοσφαίρισης, η οποία αγωνίζεται ως ακραία.

Καριέρα
-------

H Άλισον Μέιφιλντ γεννήθηκε στο Κάνσας Σίτι της πολιτείας Μιζούρι, προερχόμενη από αθλητική οικογένεια. Ξεκίνησε την αθλητική σταδιοδρομία της στο σχολικό πρωτάθλημα της πολιτείας του Κάνσας, αγωνιζόμενη στην ομάδα του Λυκείου «Άγιος Θωμάς ο Ακινάτης» (St. Thomas Aquinas), όπου φοιτούσε. Μετά την αποφοίτησή της αγωνίστηκε στην ομάδα του Πανεπιστημίου του Κάνσας της ομώνυμης πολιτείας, με έδρα την πόλη Λόρενς. Με την ομάδα του Πανεπιστημίου αγωνίστηκε επί τρία χρόνια (2008-2011) στην Κατηγορία Ι της Εθνικής Πανεπιστημιακής Αθλητικής Ομοσπονδίας (NCAA) των Ηνωμένων Πολιτειών Αμερικής.  

Κατά την περίοδο 2012-13, υπέγραψε το πρώτο της επαγγελματικο συμβόλαιο στη ομάδα βόλεϊ της γαλλικής πόλης Κλαμάρ. Πρόκειται για ένα σύλλογο που συμμετέχει στην τρίτη κατηγορία του γαλλικού πρωταθλήματος, και η δρστηριότητα του οποίου επικεντρώνεται στην προώθηση ταλέντων. Μετά από ένα χρόνο αγωνιστικής απραξίας, συμμετείχε στο πρωτάθλημα Α' Κατηγορίας της Ελβετίας κατα την περίοδο 2014-15 με την Τ.Σ.Β. Ντίντινγκεν, και την επόμενη περίοδο μετακόμισε στη Φινλανδία για να υπερασπιστεί τα χρώματα της Λ.Π. Κανγκασαλά της ανώτερης κατηγορίας του Πρωταθλήματος της χώρας της Βαλτικής θάλασσας. Στη Φινλανδία παρέμεινε και κατά την περίοδο 2016-17, αλλάζοντας όμως σύλλογο, αγωνιζόμενη με την Παλοκέρχο Νάισετ της πόλης Χαμενλίνα.  

Το 2017 αποφασίζει ένα υπερατλαντικό ταξίδι για το Περού, όπου κατακτά το πρωτάθλημα με την Ουνιβερσιδάδ Σαν Μάρτιν, που έχει έδρα την περουβιανή πρωτεύουσα Λίμα. Το 2018 ανακαλύπτεται από τον Ολυμπιακό Πειραιώς και έτσι επανέρχεται στα ευρωπαϊκά πρωταθλήματα, υπογράφοντας συμβόλαιο με τις ερυθρόλευκες, σε αντικατάσταση της Στέφανι Νιεμέρ, που αποχώρησε από τον Πειραιά σταματώντας την καριέρα της. Ομως καθώς δεν δικαίωσε τις προσδοκίες του Ολυμπαικού, το Δεκέμβριο του 2018 διακόπηκε το συμβόλαιό της και αντικαταστάθηκε από την επίσης Αμερικανίδα Ρίγκαν Χουντ Σκοτ.

Συλλογικοί τίτλοι - Διακρίσεις
------------------------------

### Εθνικά Πρωταθλήματα

**1 Πρωτάθλημα Περού**

* 2017-18 (Ουνιβερσιδάδ Σάν Μάρτιν Λίμας)
	+ **2η Θεση**: Πρωτάθλημα Φινλανδίας 2016-17 (Παλοκέρχο Νάισετ Χαμενλίνα)

### Εθνικά Κύπελλα

* + **2η Θέση**: Κύπελλο Ελβετίας 2014-15 (Τ.Σ.Β. Ντίντινγκεν)

Παραπομπές
----------

1. ↑  Η μητροπολιτική Περιοχή του Κάνσας Σίτυ τέμνεται από τα όρια των πολιτειών Μιζούρι και Κάνσας
2. ↑  Άλισον Μέιφιλντ - Βιογραφικά στοιχεία kuathletics.com
3. ↑  Στην ομάδα του Πανεπιστημίου του Κάνσας www.big12sports.com
4. ↑  Aπογειώνεται με Άλισον Μέιφιλντ ο Ολυμπιακός www.fosonline.gr

Εξωτερικοί σύνδεσμοι - Πηγές
----------------------------

* Άλισον Μέιφιλντ - Στοιχεία καριέρας Αρχειοθετήθηκε 2018-09-01 στο Wayback Machine. www.women.volleyball-movies.net
* Άλισον Μέιφιλντ - Διοργανώσεις[*νεκρός σύνδεσμος*] www.women.volleyball-movies.net
* Η Άλισον Μέιφιλντ στον Ολυμπιακό www.olympiacossfp.gr
* Δυναμικό Ολυμπιακού 2018-19 Αρχειοθετήθηκε 2018-10-12 στο Wayback Machine. www.cev.eu
Η **ΑΦΚ Έσκιλστουνα** είναι μια σουηδική ποδοσφαιρική ομάδα με έδρα την ομώνυμη πόλη Έσκιλστουνα. Έδρα της ομάδας είναι το γήπεδο Τουναβάλλεν, χωρητικότητας 7.800 θεατών.

Ιστορία ίδρυσης
---------------

Το ποδοσφαιρικό τμήμα του ιστορικού συλλόγου Βέσμπι ΙΚ (έτος ίδρυσης 1924), με έδρα τη συνοικία Ούπλαντς Βέσμπι της Στοκχόλμης, συγχωνεύτηκε το 2005 με τη νεοφώτιστη στη Σούπερεταν (δεύτερη κατηγορία) *ΦΚ Καφέ Όπερα*, ομάδα που ιδρύθηκε το 1991 από τον Ιταλό ιδιοκτήτη του ομώνυμου καφέ-νυχτερινού κέντρου της Στοκχόλμης, σχηματίζοντας την *ΦΚ Βέσμπι Γιουνάιτεντ*, η οποία "κληρονόμησε" το δικαίωμα συμμετοχής στη Σούπερεταν. Το 2007 ένας Ρώσος επιχειρηματίας ίδρυσε την *Αθλέτικ ΦΚ*, η οποία το 2010 εξαγόρασε την *ΦΚ Βέσμπι Γιουνάιτεντ*, συμμετέχοντας στη θέση αυτής στη "Ντιβίζιον 1" (τρίτη κατηγορία). Το 2012 η *Αθλέτικ ΦΚ* μετονομάστηκε σε *ΑΦΚ Γιουνάιτεντ*, ενώ μετά το τέλος της σεζόν 2013 μετέφερε την έδρα της από το Βέσμπι στο γήπεδο Σκύτεχολμς Ίντροτσπλατς στη Σόλνα. Η *Βέσμπι ΙΚ* με την ευκαιρία αυτή επανασύστησε ποδοσφαιρικό τμήμα, το οποίο όμως πέντε χρόνια αργότερα, το 2018 ανέστειλε τη λειτουργία του λόγω πτώχευσης. Η *ΑΦΚ Γιουνάιτεντ* μετά το τέλος της σεζόν 2016 άλλαξε το όνομά της σε ΑΦΚ Έσκιλστουνα και μετέφερε την έδρα της στο γήπεδο *Τουναβάλλεν* της Έσκιλστουνα, μιας πόλης που επί περίπου μισό αιώνα δεν είχε ποδοσφαιρική ομάδα στις δύο ανώτερες κατηγορίες. Άλλωστε η μετακίνηση της ομάδας στην Έσκιλστουνα προέκυψε κατόπιν πρωτοβουλίας-πρόσκλησης του τοπικού συλλόγου *Έσκιλστουνα Σίτι ΦΚ* (Eskilstuna City FC), ο οποίος ενσωμάτωσε το ανδρικό τμήμα του στην ΑΦΚ Έσκιλστουνα, ασχολούμενος πλέον μόνο με τμήματα υποδομής.

Αγωνιστική ιστορία
------------------

Τη σεζόν 2016 η *ΑΦΚ Γιουνάιτεντ* κατέλαβε τη δεύτερη θέση στη Σούπερεταν και κέρδισε την άνοδό της για πρώτη φορά στην Άλσβενσκαν, όπου αγωνίστηκε το 2017 με τη νέα της πλέον επωνυμία *ΑΦΚ Έσκιλστουνα*. Στην πρώτη της σεζόν στην ανώτατη κατηγορία κατέλαβε την 16η (τελευταία) θέση και υποβιβάστηκε, επιστρέφοντας για τη σεζόν 2018 στη Σούπερεταν, όπου κατέλαβε την 3η θέση και το δικαίωμα διεκδίκησης της ανόδου σε διπλούς αγώνες μπαράζ. Εκεί κατάφερε να κερδίσει μέσα από τις αναμετρήσεις με τη 14η της Άλσβενσκαν Μπρομαποϊκάρνα την άμεση επάνοδό της για τη σεζόν 2019, από όπου όμως υποβιβάστηκε εκ νέου καταλαμβάνοντας και πάλι την τελευταία 16η θέση.

Παραπομπές
----------

1. ↑  «Klart: AFC United flyttar till Eskilstuna» (Οριστικό: η ΑΦΚ Γιουνάιτεντ μετακομίζει στην Έσκιλστουνα), άρθρο στον ιστότοπο της Sportbladet (αθλητικό τμήμα της σουηδικής εφημερίδας Aftonbladet), του Per Bohman (σουηδικά), 7 Ιουλίου 2016

Εξωτερικοί σύνδεσμοι
--------------------

* Επίσημος ιστότοπος



  



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Athletic FC Eskilstuna  της Σουηδικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Κώστας Αναστασάτος** (16 Σεπτεμβρίου 1937 - 25 Ιουλίου 2018) ήταν Έλληνας καλαθοσφαιριστής και προπονητής καλαθοσφαίρισης.

Αγωνίστηκε στον Έσπερο έως το 1965 και στην συνέχεια ανέλαβε την ομάδα ως προπονητής μέχρι το 1973. Υπήρξε ο βασικός αρχιτέκτονας του οικοδομήματος του Εσπέρου αφού κατάφερε να αναδείξει τον Έσπερο Πρωταθλητή Παίδων, Πρωταθλητή Εφήβων, Πρωταθλητή Α' Κέντρου και Πρωταθλητή Β' Εθνικής. Το 1973-74 ανέβασε τον Πανιώνιο στην Α΄ Εθνική. Επέστρεψε στον Έσπερο από το 1977 έως το 1979 και το 1990.

Το 1977 κατέκτησε το Πρωτάθλημα Ελλάδος με 23 νίκες και μόνο μία ήττα, ευρισκόμενος στην τεχνική ηγεσία του Παναθηναϊκού. Το 1986 ως προπονητής του Ολυμπιακού ήταν φιναλίστ του Κυπέλλου Ελλάδος απέναντι στον ΠΑΟ. Επίσης υπήρξε προπονητής του Πανελλήνιου, του Ιωνικού Νικαίας, του Μίλωνα, της ΑΕΚ. Ανέλαβε το 1975 την Εθνική Ελλάδος Ανδρών και την Εθνική Παίδων. Με την Εθνική Παίδων κατέκτησε το ασημένιο μετάλλιο στο Ευρωμπάσκετ Παίδων το 1975. Από το 1993 έως το 1995 ανελαβε την τεχνική ηγεσία του τμήματος μπάσκετ γυναικών του Παναθηναϊκού.

Παραπομπές
----------

1. ↑  esperos.com
2. ↑  «basket.gr». Αρχειοθετήθηκε από το πρωτότυπο στις 8 Μαΐου 2011. Ανακτήθηκε στις 3 Νοεμβρίου 2009.
3. ↑  aekbc.gr[*νεκρός σύνδεσμος*]
4. ↑  «basket.gr». Αρχειοθετήθηκε από το πρωτότυπο στις 16 Ιουνίου 2007. Ανακτήθηκε στις 3 Νοεμβρίου 2009.

Εξωτερικοί σύνδεσμοι
--------------------

* basketpedya.com[*νεκρός σύνδεσμος*]
Ο **Κομήτης IRAS-Αράκι-Άλκοκ** (*IRAS-Araki-Alcock*), με επίσημο προσδιορισμό **C/1983 H1** (παλαιότερα **1983 VII**), είναι κομήτης μακράς περιόδου που ανακαλύφθηκε το 1983 και το ίδιο έτος πλησίασε (ο πυρήνας του) τη Γη εγγύτερα από όσο οποιοσδήποτε άλλος κομήτης τα προηγούμενα 200 χρόνια, και συγκεκριμένα σε απόσταση 0,0312 AU ή 4.670.000 χιλιόμετρα. Μόνο ο Κομήτης του Λέξελ το 1770 και ο 55P/Τέμπελ-Τατλ το 1366 εκτιμάται ότι έχουν πλησιάσει περισσότερο τη Γη στην καταγεγραμμένη Ιστορία. (Ο πολύ μικρός κομήτης P/1999 J6 (SOHO) πέρασε πλησιέστερα όλων από τη Γη στις 12 Ιουνίου 1999 και ένα θραύσμα του πυρήνα του κομήτη 252P/LINEAR, το P/2016 BA14, πέρασε σε απόσταση 0,0237 AU στις 22 Μαρτίου 2016.

Απεικόνιση σε ψευδοχρώματα του κομήτη από τον δορυφόρο IRAS
Ο κομήτης πήρε, όπως είναι η σύμβαση, τα ονόματα αυτών που τον ανεκάλυψαν: του Αστρονομικού Δορυφόρου Υπερύθρου (IRAS) και δύο ερασιτεχνών αστρονόμων, του Βρετανού Τζωρτζ Άλκοκ και του Ιάπωνα Τζενίτσι Αράκι (αμφότεροι ήταν δημοδιδάσκαλοι στο επάγγελμα). Ο Άλκοκ πραγματοποίησε την ανακάλυψή του παρατηρώντας με απλά κιάλια από το παράθυρο του σπιτιού του. Ο Αράκι πάλι, ως νεότερός του, σχολίασε: «Έχω ανακαλύψει ένα υπέροχο άστρο. Τώρα πρέπει να ανακαλύψω μια υπέροχη σύζυγο.»

Κατά την εγγύτερή του προσέγγιση στη Γη ο κομήτης είχε την εμφάνιση ενός κυκλικού νέφους με φαινομενική διάμετρο ίση με εκείνη της πανσελήνου, χωρίς να είναι ορατή η ουρά του, και ήταν ορατός και με γυμνό μάτι, έχοντας φαινόμενο μέγεθος 3 έως 4. Φαινόταν να κινείται μπροστά από τους αστέρες με την εντυπωσιακή γωνιακή ταχύτητα της 1,25 μοίρας ανά ώρα.

Ο Κομήτης IRAS-Αράκι-Άλκοκ ανήκει στους κομήτες μακράς περιόδου, έχοντας περίοδο περιφοράς γύρω από τον Ήλιο περί τα 970 έτη. Πρόκειται για το ουράνιο σώμα που ευθύνεται για την ασθενή βροχή διαττόντων που είναι γνωστή ως «Ήτα Λυρίδες» και δίνει 1 ως 2 μετέωρα ανά ώρα, με μέγιστο μεταξύ 9 και 11 Μαΐου κάθε χρονιά.

Παραπομπές
----------

1. ↑  «Closest Approaches to the Earth by Comets». Minor Planet Center. Ανακτήθηκε στις 28 Ιουνίου 2012.
2. ↑  «JPL Close-Approach Data: C/1983 H1 (IRAS-Araki-Alcock)» (1983-10-04 last obs (arc=160 days)). Ανακτήθηκε στις 28 Ιουνίου 2012.
3. ↑  «JPL Close-Approach Data: P/1999 J6 (SOHO)» (2010-04-22 last obs (arc=10.9 yr; JFC)). Ανακτήθηκε στις 28 Ιουνίου 2012.
4. ↑  «Archived copy». Αρχειοθετήθηκε από το πρωτότυπο στις 7 Μαρτίου 2014. Ανακτήθηκε στις 4 Μαρτίου 2014.
5. ↑  «Obituary of George Alcock» BBC News, 21-12/2000
6. ↑  '«Outbreak of Comet Fever» Αρχειοθετήθηκε 2013-05-12 στο Wayback Machine. *Time*, 23/05/1983.
7. ↑  «JPL Orbital Elements: C/1983 H1 (IRAS-Araki-Alcock)» (1983-10-04 last obs (arc=160 days)). Ανακτήθηκε στις 28 Ιουνίου 2012.
8. ↑  'Eta Lyrids Αρχειοθετήθηκε 2012-05-05 στο Wayback Machine.', Meteor Showers Online, accessed 21-11-08

Εξωτερικοί σύνδεσμοι
--------------------

* Πολυμέσα σχετικά με το θέμα  Comet IRAS-Araki-Alcock στο Wikimedia Commons
Η **Άλιτσε Φλόριαν** (*λατινικό αλφάβητο: Alice Florian*) (Αυστροουγγαρία 1921 - Κλίβελαντ 13 Μαΐου 2016) ήταν Γιουγκοσλάβα αθλήτρια της αντισφαίρισης. Είναι στις έξι καλύτερες παίκτριες σε όλη την ιστορία της Γιουγκοσλαβικής ομοσπονδίας αντισφαίρισης από το 1922 που ιδρύθηκε έως την διάλυση της.

Η κόρη του Μπέλα και της Αντωνίας Φλόριαν, το 1945 παντρεύτηκε τον Ντένις βον Ταρνό. Η μεγαλύτερη επιτυχία της καριέρας της ήταν η συμμετοχή στον τελικό του διπλού γυναικών το 1939 στο γαλλικό πρωτάθλημα με την Έλα Κόβατς. Στο Πρωτάθλημα αντισφαίρισης Ανατολικής Μεσογείου ήταν δεύτερη το 1939 στο διπλό μεικτό με συμπαίκτη τον Λιούμπισα Ραντοβάνοβιτς. Επίσης ήταν πρώτη στα τουρνουά στο Βελιγράδι το 1934, στο Βάρζεμπεργκ το 1949 και στη Στουτγάρδη το 1950.

Παραπομπές
----------

1. 1 2  www.bodnar-mahoney.com/tag/tennis/.
2. ↑  Historical Dictionary of Tennis, Από τον John Grasso[*νεκρός σύνδεσμος*]
3. ↑  Hella Kovac - Players - Grand Slam History
4. ↑  Ελευθέριου Σκιαδά, *100 χρόνια Όμιλος Αντισφαίρισης Αθηνών 1895-1995, Μικρός Ρωμηός Ε.Π.Ε. ISBN 960-85466-2-1*, σελ. 409
Η **ΑΣ Μον-Ντορ** είναι ποδοσφαιρική ομάδα από τη Νέα Καληδονία, με έδρα τα προάστια της Νουμεά.

Ιδρυθείσα στις 25 Ιανουαρίου 1999, η ομάδα έχει κατακτήσει τέσσερις φορές το Πρωτάθλημα Νέας Καληδονίας, ενώ έχει επίσης κατακτήσει τρεις φορές το Κύπελλο Νέας Καληδονίας. Η ΑΣ Μον-Ντορ έχει ακόμη λάβει μέρος σε διασυλλογική διοργάνωση και συγκεκριμένα το Τσάμπιονς Λιγκ το 2007, όπου αποκλείστηκε στην φάση των ομίλων, τερματίζοντας στην τελευταία θέση του ομίλου της, καθώς ηττήθηκε σε όλες τις αναμετρήσεις της. Η ομάδα, με βάση την ιστορία της, φαίνεται να έχει μια ιδιαίτερη παράδοση στον θεσμό του εγχώριου κυπέλλου, καθώς έχει φτάσει στον τελικό συνολικά έξι φορές, σε συνολικά έντεκα χρόνια ύπαρξης. Θεωρείται ως ένας εκ των σημαντικότερων συλλόγων της Νέας Καληδονίας από τις αρχές της δεκαετίας του 2000 και η μεγαλύτερη αντίπαλος της ΑΣ Μαζεντά από την Νουμεά.

Διακρίσεις
----------

* Πρωτάθλημα Νέας Καληδονίας :
	+ Νικήτρια : 2002, 2006, 2010, 2011
	+ Δευτεραθλήτρια : 2001, 2004, 2005, 2008, 2009

* Κύπελλο Νέας Καληδονίας
	+ Νικήτρια : 2006, 2008, 2009
	+ Φιναλίστ : 2001, 2004, 2007

Παραπομπές
----------

Εξωτερικοί Σύνδεσμοι
--------------------

* Επίσημη Ιστοσελίδα
Συντεταγμένες: 52°22′33″N 4°54′32″E﻿ / ﻿52.37583°N 4.90889°E﻿ / 52.37583; 4.90889

Το Κονσερβατόριο του Άμστερνταμ
Το **Κονσερβατόριο του Άμστερνταμ** είναι ολλανδική μουσική ακαδημία και βρίσκεται στο Άμστερνταμ. Η σχολή είναι κλάδος του Πανεπιστημίου Τεχνών του Άμστερνταμ. Το Κονσερβατόριο του Άμστερνταμ (**CVA**) είναι η μεγαλύτερη ακαδημία μουσικής στην Ολλανδία και προσφέρει προγράμματα στην κλασική μουσική, την τζαζ, την ποπ, την πρώιμη μουσική και την όπερα, όπως επίσης στη μουσική εκπαίδευση.

Ιστορικό
--------

Ο πρόγονος του σημερινού κονσερβατορίου ιδρύθηκε το 1884 ως *Amsterdamsch Conservatorium*, τέσσερα χρόνια πριν την ολοκλήρωση του Κονσερτχέμπου. Το 1920 ιδρύθηκε στο Άμστερνταμ ανταγωνιστική μουσική ακαδημία από έναν οργανισμό που ονομαζόταν *Muzieklyceum* (Μουσικό Λύκειο). Το κτήριο Bachzaal που χρησιμοποιούσε το *Amsterdamsch Conservatorium*, ολοκληρώθηκε το 1931. 

Το 1976 τα *Amsterdamsch Conservatorium*, το *Κονσερβατόριο Muzieklyceum Society* και το *Haarlems Muzieklyceum* ενώθηκαν σχηματίζοντας το *Sweelinck Conservatorium*. Η «νέα» μουσική ακαδημία χρησιμοποίησε τα κτήρια μιας τράπεζας στην Van Baerlestraat το 1985. Το 1994 το *Sweelinck Conservatorium* ενώθηκε με το *Hilversums Conservatorium* για να σχηματιστεί το Κονσερβατόριο του Άμστερνταμ. Από το 1998 τα εκπαιδευτικά προγράμματα λάμβαναν χώρα στις εγκαταστάσεις της Van Baerlestraat και της Nieuwe Vaart. Το 2008 η σχολή μετακόμισε στην Oosterdokseiland.

Παραπομπές σημειώσεις
---------------------

1. ↑  «MTO 3.1: Douw, Schuijer, Music Theory at the Amsterdam School of Music». Αρχειοθετήθηκε από το πρωτότυπο στις 27 Σεπτεμβρίου 2007. Ανακτήθηκε στις 22 Νοεμβρίου 2015.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κονσερβατόριο του Άμστερνταμ** |

* Official Website in Dutch
* Official Website in English Αρχειοθετήθηκε 2017-01-18 στο Wayback Machine.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 124569859
* LCCN: n2009073574
* GND: 16054517-1

 |

 |
**Λεπτές κινητικές δεξιότητες** είναι ο  συντονισμός των μικρών μυϊκών κινήσεων οι οποίες απαντώνται επί παραδείγματι στα δάκτυλα, συνήθως σε συντονισμό με τα μάτια. Συγκρινόμενες με τις κινητικές δεξιότητες των χεριών (και των δακτύλων) ο όρος επιδεξιότητα χρησιμοποιείται συχνότερα, τείνει όμως πλέον να αντικατασταθεί από τον όρο **λεπτή κινητικότητα**. Όταν ο όρος χρησιμοποιείται υπό τη θεωρία των ανθρώπινων ικανοτήτων καλείται χειρωνακτική επιδεξιότητα.

Aνάπτυξη της λεπτής κινητικότητας στα παιδιά
--------------------------------------------

Η λεπτή κινητικότητα αναφέρεται στην ικανότητα των παιδιών να ελέγχουν τις κινήσεις των χεριών και των δαχτύλων τους με ακρίβεια και συντονισμό. Είναι σημαντικό να αναπτύξουν τη λεπτή κινητικότητα για να μπορούν να εκτελούν καθημερινές δραστηριότητες όπως η χρήση μολυβιών, η κατασκευή μοντέλων, η χρήση εργαλείων κήπου και η κατασκευή παζλ.
Υπάρχουν πολλοί τρόποι για να βοηθήσετε ένα παιδί να αναπτύξει τη λεπτή κινητικότητα. Ορισμένες ιδέες περιλαμβάνουν:

1. Παιχνίδια με μπάλες και προσχηματικές αθλητικές δραστηριότητες που απαιτούν τη χρήση των χεριών και των δαχτύλων, όπως το πινγκ-πονγκ και ο μπάσκετ.
2. Διασκεδαστικές δραστηριότητες όπως η ζωγραφική, οι κατασκευές και οι διακοσμητικές τέχνες, όπου το παιδί θα πρέπει να χρησιμοποιήσει τα δάχτυλά του με ακρίβεια.
3. Παιχνίδια με μαγνητικά γράμματα και αριθμούς, που απαιτούν τη χρήση των δαχτύλων
4. Παιχνίδια με χρήση των δαχτυλικών αποτυπωμάτων όπως αυτά με την πλαστελίνη και τα ακρυλικά χρώματα, όπου τα παιδιά μπορούν να δημιουργήσουν σχέδια και να εξασκηθούν στην ακρίβεια των κινήσεων.
5. Διάφορα παιχνίδια με τα πινέλα και τις βούρτσες, όπως η ζωγραφική με νερομπογιές και χρώματα, οι μαρκαδόροι και οι στυλό, οι οποίοι απαιτούν τη χρήση των δαχτύλων και της χειροκίνητης ευκολίας.
6. Ασκήσεις που βελτιώνουν την κινητικότητα των χεριών και των δαχτύλων, όπως τον πιάνο και την κιθάρα, το πληκτρολόγιο και τα νήματα και τα κουμπιά.
7. Δραστηριότητες που βελτιώνουν τον συντονισμό χεριού-ματιού, όπως η χρήση των περιστρεφόμενων παζλ, του παραμικρού και του συναρμολογούμενου παιχνιδιού.

Επιπλέον, η παροχή ευκαιριών για το παιχνίδι και την εξερεύνηση είναι σημαντική για την ανάπτυξη της λεπτής κινητικότητας στα παιδιά. Τέλος, η υποστήριξη και η ενθάρρυνση των παιδιών να προσπαθήσουν και να δοκιμάσουν νέες δραστηριότητες είναι σημαντική. Η εμπειρία και η επανάληψη είναι σημαντικές για την ανάπτυξη της λεπτής κινητικότητας και τη βελτίωση των δεξιοτήτων του παιδιού.

Συνολικά, η ανάπτυξη της λεπτής κινητικότητας είναι σημαντική για την ανάπτυξη των δεξιοτήτων του παιδιού και τη βελτίωση της ικανότητάς του να εκτελεί καθημερινές δραστηριότητες. Μέσω παιχνιδιών και δραστηριοτήτων που ενισχύουν τη λεπτή κινητικότητα, τα παιδιά μπορούν να βελτιώσουν τις δεξιότητές τους και να αποκτήσουν αυτοπεποίθηση στην εκτέλεση διαφόρων καθημερινών δραστηριοτήτων.

Παραπομπές
----------

1. ↑  «Λεπτή Κινητικότητα | Δραστηριότητες». Upbility Publications.